กลุ่ม‘จีสตีล’ลุยเดินเครื่องผลิตเป้าเกินล้านตัน
กลุ่มจีสตีลกดปุ่มสตาร์ตเดินเครื่องผลิต รองรับงานในมือกว่า 1 ล้านตัน
19 มี.ค. 2556

กลุ่มจีสตีลกดปุ่มสตาร์ตเดินเครื่องผลิต รองรับงานในมือกว่า 1 ล้านตัน 
พล.อ.เลิศรัตน์ รัตนวานิช ประธานกรรมการ บริษัท จีสตีล (GSTEL) เปิดเผยในการประชุมวิสามัญผู้ถือหุ้น ครั้งที่ 2/2556 ว่า ภายหลังจากทีมบริหารมืออาชีพเข้ามาร่วมงานต้นปีนี้ บริษัทได้เร่งดำเนินการผลิตเหล็กแผ่นรีดร้อน โดยขณะนี้บริษัท จีเจเอส (GJS) ซึ่งเป็นบริษัทลูกเริ่มดำเนินการผลิตแล้ว ส่วนจีสตีลอยู่ระหว่างสั่งวัตถุดิบซึ่งเป็นเศษเหล็กเข้ามาเพิ่มเติม ทั้งสองโรงงานมีวัตถุดิบแล้ว 3 แสนตัน เพียงพอต่อการผลิตในช่วง 2 เดือน 
ตั้งเป้าปี 2556 กำลังผลิตตามงานในมือ 1.2 ล้านตัน ยอดขาย 2.5 หมื่นล้านบาท ปี 2557 ขยับเป็น 2 ล้านตัน ยอดขาย 5 หมื่นล้านบาท และปี 2558 จะขยับเป็น 2.53 ล้านตัน ยอดขาย 6 หมื่นล้านบาท
นายสมศักดิ์ ลีสวัสดิ์ตระกูล รองประธานกรรมการ บริษัท จีสตีล กล่าวว่า ราคาเหล็กในประเทศมีทิศทางที่ดีขึ้น หลังจากรัฐบาลเข้ามาช่วยเหลือโดยการตอบโต้เหล็กเจือปนโบรอนจากจีน ทำให้มีการนำเข้าลดลง ขณะที่การซื้อในประเทศใช้เวลาสั่งซื้อเพียง 23 อาทิตย์ เทียบการนำเข้าใช้เวลา 12 เดือน 
ปัจจุบันการปรับโครงสร้างหนี้ 2.8 หมื่นล้านบาท เหลือหนี้ต่ำกว่า 1.8 หมื่นล้านบาท มีเป้าลงมาให้เหลือ 1.5 หมื่นล้านบาท และมีแผนออกหุ้นกู้แปลงสภาพเป็นหุ้นสามัญ วงเงินไม่เกิน 950 ล้านบาท อายุไม่เกิน 3 ปี เสนอขายผู้ถือหุ้นเดิมและนักลงทุนเจาะจง เพื่อเป็นทางเลือกในการระดมทุน